b'\n_START_ARTICLE_\nKarl Granroth\n_START_PARAGRAPH_\nKarl August Granroth (16. tammikuuta 1895 Helsinki \xe2\x80\x93 28. huhtikuuta 1918 Kolikkoinm\xc3\xa4ki, Viipuri) oli suomalainen j\xc3\xa4\xc3\xa4k\xc3\xa4riv\xc3\xa4nrikki. H\xc3\xa4nen vanhempansa olivat mets\xc3\xa4nvartija August Granroth ja Erika Josefina Holmstr\xc3\xb6m._NEWLINE_H\xc3\xa4n k\xc3\xa4vi kansakoulun ja oli ammatiltaan puutarhateknikko. H\xc3\xa4n teki opintomatkan Erfurtiin Saksaan vuosina 1914\xe2\x80\x931915. Granroth liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 14. marraskuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella._NEWLINE_H\xc3\xa4n astui Suomen armeijan palvelukseen 11. helmikuuta 1918 v\xc3\xa4nrikiksi ylennettyn\xc3\xa4 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan joukkueenjohtajaksi 1. J\xc3\xa4\xc3\xa4k\xc3\xa4rirykmentin 1. j\xc3\xa4\xc3\xa4k\xc3\xa4ripataljoonan 4. komppaniaan, josta h\xc3\xa4net siirrettiin 13. maaliskuuta 1918 alkaen 3. j\xc3\xa4\xc3\xa4k\xc3\xa4ripataljoonan 2. komppaniaan. H\xc3\xa4n osallistui sis\xc3\xa4llissodassa taisteluihin Tampereella, K\xc3\xa4m\xc3\xa4r\xc3\xa4ss\xc3\xa4 ja Viipurissa. H\xc3\xa4n haavoittui liev\xc3\xa4sti Tampereella 6. huhtikuuta 1918 ja kaatui taistelussa Kolikkoinm\xc3\xa4ell\xc3\xa4 h\xc3\xa4nen p\xc3\xa4\xc3\xa4h\xc3\xa4ns\xc3\xa4 osuneesta luodista 28. huhtikuuta 1918. H\xc3\xa4net haudattiin Helsingin uudelle Hautausmaalle. Granroth oli kuollessaan naimaton ja kirjoilla Helsingin pohjoisessa ruotsalaisessa seurakunnassa.'